በተለያዩ ጊዜያት ለመታዘብ እንደቻልነው የተለያዩ ጥያቄዎች ሲነሱ ምላሹ በዲሞክራሲያዊ መንገድ ስለማይቀርብ ግጭቶች ይነሳሉ፡፡ በተለይ በዩኒቨርሲቲዎች አካባቢ በተደጋጋሚ የሚነሱ ጥያቄዎች ከአቀራረባቸው ጀምሮ እስከ መልስ አሰጣጣቸው ድረስ ኢዲሞክራሲያዊ በመሆናቸው የሰው ሕይወት ሲቀጠፍ፣ ንብረት ሲወድምና መደናገጥ ሲፈጥር በተደጋጋሚ አይተናል፡፡ የፌዴራሊዝም ሥርዓት ውስጥ ያሉ ክፍተቶችና የተሸፋፈኑ ችግሮች እየተጠራቀሙ በሄዱ ቁጥር ነገን ተስፋ እንዳናደርግ ያደርጉናል፡፡ ከሰሞኑ በኦሮሚያ አካባቢ የተነሱ ግጭቶችም ይህንኑ አመለካች ናቸው፡፡ ሐሳብን በነፃነት የመግለጽ መብት አደጋ በተደቀነበት ጊዜ ሁሉ ለፊዴራል ሥርዓቱ ግንባታ አዋኪ የሆኑ ችግሮች ያገጥማሉ፡፡ አንዴ ብልጭ ሌላ ጊዜ ድርግም ለሚሉ ችግሮች መፍትሔው ዲሞክራሲ ብቻ ነው፡፡ ማለባበስና ማደባበስ የትም አያደርስም፡፡ ከጥፋት በስተቀር፡፡
